Oficialusis leidinys L 069 , 10/03/2001 p. 0017 - 0021



Komisijos direktyva 2001/21/EB 2001 m. kovo 5 d. iš dalies keičianti Tarybos direktyvos 91/414/EEB dėl augalų apsaugos produktų pateikimo į rinką I priedą, kad būtų įrašytos veikliosios medžiagos amitrolas, dikvatas, piridatas ir tiabendazolas EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/80/EB [2], ypač į jos 6 straipsnio 1 dalį, kadangi: (1) 1992 m. gruodžio 11 d. Komisijos reglamente (EEB) Nr. 3600/92, nustatančiame išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Reglamentu (EB) Nr. 2266/2000 [4], buvo nustatytos išsamios taisyklės, kaip įgyvendinti darbų programos, minimos Tarybos direktyvos 91/414/EEB (toliau – direktyva) 8 straipsnio 2 dalyje, pirmąjį etapą. Pagal tą reglamentą 1994 m. balandžio 27 d. Komisijos reglamente (EB) Nr. 933/94, nustatančiame augalų apsaugos priemonių veikliąsias medžiagas ir skiriančiame valstybes nares pranešėjas Komisijos reglamentui (EEB) Nr. 3600/92 įgyvendinti [5], su paskutiniais pakeitimais, padarytais Reglamentu (EB) Nr. 2230/95 [6], buvo sudarytas augalų apsaugos produktų veikliųjų medžiagų, kurias reikia įvertinti dėl jų galimo įrašymo į direktyvos I priedą, sąrašas. (2) Pagal direktyvos 5 straipsnio 1 dalį veiklioji medžiaga į I priedą turėtų būti įrašyta ne ilgesniam kaip 10 metų laikotarpiui, jeigu galima tikėtis, kad nei jos naudojimas, nei veikliosios medžiagos turinčių augalų apsaugos produktų likučiai neturės kenksmingo poveikio žmonių ar gyvūnų sveikatai, požeminiam vandeniui ar kitokio neleistino poveikio aplinkai. (3) Amitrolo, dikvato, piridato ir tiabendazolo poveikis žmonių sveikatai ir aplinkai atitinkamų pranešėjų pasiūlytais naudojimo atvejais buvo įvertintas pagal Reglamento (EEB) Nr. 3600/92 nuostatas. Pagal Reglamentą (EB) Nr. 933/94 valstybe nare pranešėja apie amitrolą buvo paskirta Prancūzija, apie dikvatą – Jungtinė Karalystė ir apie tiabendazolą – Ispanija. Pagal Komisijos reglamentą (EB) Nr. 491/95 [7], iš dalies pakeičiantį Reglamentą (EEB) Nr. 3600/92 ir Reglamentą (EB) Nr. 933/94, ypač dėl Austrijos, Suomijos ir Švedijos paskirtųjų valdžios institucijų ir gamintojų įtraukimo į darbų programos, minimos direktyvos 8 straipsnio 2 dalyje, pirmojo etapo įgyvendinimą, valstybe nare pranešėja apie piridatą buvo paskirta Austrija. Pagal Reglamento (EEB) Nr. 3600/92 7 straipsnio 1 dalies c punktą valstybės narės pranešėjos atitinkamas įvertinimo ataskaitas ir rekomendacijas Komisijai pateikė 1996 m. balandžio 30 d. (apie amitrolą), 1996 m. balandžio 2 d. (apie dikvatą), 1996 m. lapkričio 18 d. (apie piridatą) ir 1996 m. balandžio 30 d. (apie tiabendazolą). (4) Šias įvertinimo ataskaitas peržiūrėjo valstybės narės ir Komisija Augalų sveikatos nuolatiniame komitete. Peržiūros buvo baigtos 2000 m. gruodžio 12 d. pateikiant Komisijos amitrolo, dikvato, piridato ir tiabendazolo peržiūros ataskaitas. Jei peržiūros ataskaitas reikėtų papildyti naujais duomenimis atsižvelgiant į technikos ir mokslo pažangą, atitinkamų medžiagų įrašymo į direktyvos I priedą sąlygas taip pat tektų iš dalies pakeisti pagal direktyvą. (5) Dokumentai dėl amitrolo ir peržiūros informacija taip pat buvo pateikta Augalų moksliniam komitetui įvertinti. Savo 2000 m. birželio 6 d. nuomonėje [8] komitetas patvirtino pasirinktą priimtiną poveikio operatoriui lygį ir patarė, kaip aiškinti ilgalaikius tyrimus su graužikais. Šioje direktyvoje ir atitinkamoje peržiūros ataskaitoje buvo atsižvelgta į rekomendacijas. (6) Dokumentai dėl dikvato ir jo peržiūros informacija buvo pateikta Augalų moksliniam komitetui įvertinti. Savo 2000 m. balandžio 5 d. nuomonėje [9] komitetas patarė, kaip aiškinti turimus tyrimus dėl paukščių reprodukcijos, galimo ilgalaikio dirvožemio dalelėse esančių likučių poveikio, galimo vandens piktžolių kontrolės poveikio aplinkai, ir kai kurių poveikio operatoriui ir vartotojui aspektų. Komitetas pateikė savo aiškinimą dėl paukščių reprodukcijos tyrimų. Jis padarė išvadą, kad nėra požymių, rodančių neleistiną likučių dirvožemyje poveikį. Be to, komitetas pažymėjo, kad vandens piktžolių kontrolei naudojant dikvatą gali kilti didelė rizika netiksliniams vandens organizmams ir trūksta duomenų, rodančių, kad gali būti taikomos efektyvios riziką mažinančios priemonės. Poveikio operatoriui klausimu komitetas patarė apsvarstyti priemones, kurios leistų riboti poveikį neprofesionaliems naudotojams. Galiausiai komitetas pastebėjo, kad trūksta informacijos, kad būtų galima visapusiškai įvertinti poveikį vartotojams per maistą, medžiagą naudojant kaip smulkiųjų grūdų desikantą. Į tas nuomones buvo atsižvelgta šioje direktyvoje ir atitinkamoje peržiūros ataskaitoje. (7) Dokumentai dėl pirido ir peržiūros informacija taip pat buvo pateikta Augalų moksliniam komitetui įvertinti. Savo 2000 m. birželio 6 d. nuomonėje [10] komitetas patvirtino pasirinktą priimtiną poveikio operatoriui lygį, kurį pasirinko Augalų sveikatos nuolatinis komitetas, pagrįstumą. (8) Dokumentai dėl tiabendazolo ir peržiūros informacija buvo pateikta Augalų moksliniam komitetui įvertinti. Savo 2000 m. rugsėjo 22 d. nuomonėje [11] komitetas patvirtino, kad numatomas tiabendazolo naudojimas po derliaus nuėmimo vaisiams ir bulvėms, pritaikius atitinkamas riziką mažinančias priemones, nekels neleistino pavojaus vandens organizmams. Į šią rekomendaciją buvo atsižvelgta šioje direktyvoje ir atitinkamoje peržiūros ataskaitoje. (9) Atlikus įvairius patikrinimus paaiškėjo, kad savo sudėtyje minėtų veikliųjų medžiagų turintys augalų apsaugos produktai apskritai galėtų atitikti direktyvos 5 straipsnio 1 dalies a ir b punktų reikalavimus, ypač tais naudojimo atvejais, kurie buvo patikrinti ir išsamiai aprašyti Komisijos peržiūros ataskaitoje. Dėl to minėtas veikliąsias medžiagas tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys minėtos veikliosios medžiagos, visose valstybėse narėse galėtų būti įregistruojami laikantis minėtos direktyvos nuostatų. (10) Direktyvos 5 straipsnio 5 dalyje numatyta, kad veikliosios medžiagos įrašymas į I priedą gali būti bet kada peržiūrėtas, jei yra požymių, kad ji nebeatitinka įrašymo kriterijų. Dėl to Komisija iš naujo apsvarstys įrašymą į I priedą, jei paprašyta papildoma informacija apie amitrolą, nurodyta peržiūros ataskaitos 7 punkte, nebuvo pateikta. (11) Direktyvoje numatyta, kad veikliąją medžiagą įrašius į I priedą, valstybės narės per nustatytą laiką turi įregistruoti augalų apsaugos produktus, savo sudėtyje turinčius veikliosios medžiagos, pakeisti arba panaikinti registracijas, atsižvelgiant į kiekvieną konkretų atvejį. O svarbiausia, augalų apsaugos produktai neturėtų būti registruojami, jei neatsižvelgiama į veikliosios medžiagos įrašymo į I priedą sąlygas ir į direktyvoje nustatytus vienodus principus, remiantis dokumentais, atitinkančiais nustatytus duomenų reikalavimus. (12) Prieš įrašant veikliąją medžiagą į I priedą, turi būti numatytas tinkamas laikotarpis, kad valstybės narės ir suinteresuotos šalys galėtų pasirengti įvykdyti naujus reikalavimus, atsiradusius dėl įrašymo. Be to, įrašius, būtinas atitinkamas laikotarpis, kad valstybės narės galėtų įgyvendinti direktyvos nuostatas dėl augalų apsaugos produktų, savo sudėtyje turinčių amitrolo, dikvato, piridato arba tiabendazolo. Svarbiausia, valstybės narės per tą laiką turi peržiūrėti esamas registracijas, o kai kuriais atvejais, iš naujo įregistruoti pagal direktyvos nuostatas. Turėtų būti numatytas ilgesnis laikotarpis kiekvieno augalų apsaugos produkto visiškai parengtiems dokumentams pateikti ir įvertinti pagal direktyvoje nustatytus vienodus principus. Jei augalų apsaugos produktai turi kelias veikliąsias medžiagas, visapusiškas įvertinimas pagal vienodus principus gali būti atliekamas tik tuomet, kai visos atitinkamos veikliosios medžiagos buvo įrašytos į direktyvos I priedą. (13) Tikslinga numatyti, kad valstybės narės sudarytų galimybę visoms suinteresuotoms šalims susipažinti su parengta peržiūros ataskaita (išskyrus konfidencialią informaciją). (14) Reikalingos peržiūros ataskaitos, kad valstybės narės tinkamai įgyvendintų direktyvoje nustatytų vienodų principų, taikomų duomenims, pateiktiems dėl veikliosios medžiagos įrašymo į direktyvos I priedą, keletą skirsnių. (15) Šioje direktyvoje numatytos priemonės atitinka Augalų sveikatos nuolatinio komiteto nuomonę, pateiktą 2000 m. gruodžio 12 d., PRIĖMĖ ŠIĄ DIREKTYVĄ: 1 straipsnis Direktyvos 91/414/EEB I priedas yra iš dalies keičiamas, kaip nurodyta šios direktyvos priede. 2 straipsnis 1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. liepos 1 d., įgyvendina šią direktyvą. Apie tai jos nedelsdamos praneša Komisijai. Iki tos datos jos pagal Direktyvą 91/414/EEB, jei būtina, iš dalies pakeičia arba panaikina esamą augalų apsaugos produktų, savo sudėtyje turinčių veikliosios medžiagos amitrolo, dikvato, piridato arba tiabendazolo registraciją. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Atsižvelgiant į įvertinimą ir sprendimų priėmimą pagal Direktyvos 91/414/EEB VI priede numatytus vienodus principus, remiantis dokumentais, atitinkančiais jos III priedo reikalavimus, augalų apsaugos produktų, savo sudėtyje turinčių tik veikliosios medžiagos amitrolo, dikvato, piridato arba tiabendazolo, registracijos pakeitimo arba panaikinimo galutinis terminas yra 2006 m. sausio 1 d. 3. Jei augalų apsaugos produktai, be amitrolo, dikvato, piridato arba tiabendazolo, turi kitos veikliosios medžiagos, įrašytos į Direktyvos 91/414/EEB I priedą, registracijos pakeitimo arba panaikinimo terminas baigiasi praėjus ketveriems metams po to, kai įsigalioja direktyva, iš dalies pakeičianti I priedą į jį įrašant paskutinę iš tų medžiagų. 4. Valstybės narės leidžia naudotis amitrolo, dikvato, piridato ir tiabendazolo ekspertizės ataskaitomis (išskyrus konfidencialią informaciją pagal Direktyvos 91/414/EEB 14 straipsnį) visoms norinčioms susipažinti su jomis suinteresuotoms šalims, arba pateikia jas gavusios konkretų prašymą. 5. Valstybės narės informuoja Komisiją, jei prašoma papildoma informacija, nurodyta amitrolo peržiūros ataskaitos 7 punkte, nepateikiama iki 2002 m. sausio 1 d. Tokiu atveju Komisija peržiūrės amitrolo įrašymą į Direktyvos 91/414/EEB I priedą. 3 straipsnis Ši direktyva įsigalioja 2002 m. sausio 1 d. 4 straipsnis Ši direktyva skirta valstybėms narėms. Priimta Briuselyje, 2001 m. kovo 5 d. Komisijos vardu David Byrne Komisijos narys [1] OL L 230, 1991 8 19, p. 1. [2] OL L 309, 2000 12 9, p. 14. [3] OL L 366, 1992 12 15, p. 10. [4] OL L 259, 2000 10 13, p. 27. [5] OL L 107, 1994 4 28, p. 8. [6] OL L 225, 1995 9 22, p. 1. [7] OL L 49, 1995 3 4, p. 50. [8] Augalų mokslinis komitetas (SCP/AMITR/002, galutinė). [9] Augalų mokslinis komitetas (SCP/DIQUAT/002, galutinė). [10] Augalų mokslinis komitetas (SCP/PYRID/002, galutinė). [11] Augalų mokslinis komitetas (SCP/THIABEN/002, galutinė). -------------------------------------------------- PRIEDAS Direktyvos 91/414/EEB I priedo lentelės pabaigoje įrašomi šie įrašai (nuo 14 iki 17): Nr. | Įprastas pavadinimas, identifikavimo numeriai | IUPAC pavadinimas | Grynumas | Įsigaliojo | Įrašymo termino pabaiga | Konkrečios nuostatos | 14 | Amitrolas CAS Nr. 61–82–5 CIPAC Nr. 90 | H-[1,2,4]-triazol-3-ilaminas | 900 g/kg | 2002 1 1 | 2011 12 31 | Galima įregistruoti tik kaip herbicidą. Kad būtų įgyvendinti VI priedo vienodi principai, atsižvelgiama į amitrolo peržiūros ataskaitos, kurią Augalų sveikatos nuolatinis komitetas baigė rengti 2000 m. gruodžio 12 d., išvadas, ypač į jos I ir II priedėlius. Atlikdamos šį bendrą vertinimą, valstybės narės ypatingą dėmesį turi skirti: operatorių saugai,požeminio vandens apsaugai pažeidžiamuose rajonuose, ypač kai naudojama ne augalams,naudingų nariuotakojų apsaugai,paukščių ir laukinių žinduolių apsaugai. Amitrolą perėjimo laikotarpiu galima leisti naudoti tik tuomet, kai atitinkamai įvertinus riziką paaiškėjo, kad nėra neleistino poveikio, o registracijos sąlygose, kai kuriais atvejais, būtų nurodytos riziką mažinančios priemonės. | 15 | Dikvatas CAS Nr. 2764–72–9 (jonas), 85–00–7 (dibromidas) | 9,10-dihidro-8a,10a-diazonia | 950 g/kg | 2002 1 1 | 2011 12 31 | Remiantis turima informacija, galima įregistruoti tik kaip ant žemės barstomą herbicidą ir desikantą. Neturi būti leidžiama naudoti kaip vandens piktžolių kontrolės priemonę. Kad būtų įgyvendinti VI priedo vienodi principai, atsižvelgiama į dikvato peržiūros ataskaitos, kurią Augalų sveikatos nuolatinis komitetas baigė parengti 2000 m. gruodžio 12 d., išvadas, ypač į jos I ir II priedėlius. Atlikdamos šį bendrą įvertinimą, valstybės narės ypatingą dėmesį turi skirti: galimam poveikiui vandens organizmams ir užtikrinti, kad registracijos sąlygose, jei reikia, būtų nurodytos riziką mažinančios priemonės,operatorių saugai neprofesionalaus naudojimo atveju ir užtikrinti, kad registracijos sąlygose, jei reikia, būtų nurodytos riziką mažinančios priemonės. | 16 | Piridatas CAS Nr. 55512–33.9 CIPAC Nr. 447 | 6-chlor-3-fenilpiridazin-4-il-S-oktiltiokarbonatas | 900 g/kg | 2002 1 1 | 2011 12 31 | Galima įregistruoti tik kaip herbicidą. Kad būtų įgyvendinti VI priedo vienodi principai, atsižvelgiama į piridato peržiūros ataskaitos, kurią Augalų sveikatos nuolatinis komitetas galutinai pateikė 2000 m. gruodžio 12 d., išvadas, ypač į jos I ir II priedėlius. Atlikdamos šį bendrą įvertinimą, valstybės narės ypatingą dėmesį turi skirti: požeminio vandens apsaugai,galimam poveikiui vandens organizmams ir užtikrinti, kad registracijos sąlygose, jei reikia, būtų nurodytos riziką mažinančios priemonės. | 17 | Tiabendazolas CAS Nr. 148–79–8 CIPAC Nr. 323 | 2-tiazol-4-il-1H-benzimidazolas | 985 g/kg | 2002 1 1 | 2011 12 31 | Galima įregistruoti tik kaip fungicidą. Neturi būti leidžiama purkšti lapus. Kad būtų įgyvendinti VI priedo vienodi principai, atsižvelgiama į tiabendazolo peržiūros ataskaitos, kurią Augalų sveikatos nuolatinis komitetas baigė rengti 2000 m. gruodžio 12 d., išvadas, ypač į jos I ir II priedėlius. Atlikdamos šį bendrą įvertinimą, valstybės narės ypatingą dėmesį turi skirti: vandens ir nuosėdose gyvenančių organizmų apsaugai ir užtikrinti, kad registracijos sąlygose, jei reikia, būtų nurodytos riziką mažinančios priemonės.Turi būti įgyvendintos tinkamos, riziką mažinančios priemonės (pvz., išvalymas diatomitu arba aktyvintomis anglimis), kad paviršiaus vanduo būtų apsaugotas nuo neleistino užterštumo per nuotekas lygio. | --------------------------------------------------